Озак  вакытлы  дәвалануга мохтаҗ булган балалар өчен санатор тибындагы  Дәүләт  бюджет сәламәтләндерү гомуми белем бирү учреждениесе “Яңа Кәшер санатор интернат-мәктәбе” Әлмәт  районы
Татар теленнән дәрес конспекты:

Сыйфат сүз төркемен гомумиләштереп кабатлау.

Көчле халыкның батыр баласы.

(Шагыйребез Фатих  Кәримнең  тормыш
һәм иҗат юлына бәйләп.)

6 нчы сыйныф

                                                                                Шайхулова Гөлназ Фаяз кызы,
                                                                                 югары категорияле татар теле 
                                                                     һәм әдәбияты укытучысы
Сыйныф: 6

Татар теле

(татар төркеме)

Тема: Сыйфат сүз төркемен гомумиләштереп кабатлау.  Көчле

халыкның батыр баласы. (Шагыйребез Фатих Кәримнең тормыш һәм иҗат юлына бәйләп.)

Максат: 1.Сыйфат-сүз төркеме турында өйрәнгәннәрне гомумиләштереп кабатлау. 2. Иҗади фикерләргә, белемне башкалар белән уртаклашырга өйрәтү, күзәтү, хәтерләү, игътибар итү  сәләтен үстерү, халкыбызның  талантлы шагыйре  Фәтих Кәримнең  тормыш һәм иҗат юлы белән таныштыру, әлеге материалларны дәрес барышында куллану. 3. Шагыйрь иҗатындагы шигырьләр, поэмалар  аша балалар күңелендә  шигъри әсәрләр  белән кызыксыну, аларга хөрмәт тәрбияләү.
Көтелгән нәтиҗә: Метопредмет. Тексттан фактик мәгълүматны аерып алу; төркемнәрдә эшләү; үз фикереңне төгәл һәм ирекле җиткерә белү.

Предмет. Сыйфат сүз төркеме турында белү, сыйфат сүз төркеменә караган сораулар һәм билгеләрне аерып чыгару.

Шәхескә кагылышлы. Ватанпәрварлык, патриотизм тойгысы, гражданлык хисләре тәрбияләү, шагыйрәбез иҗатына карата кызыксыну уяту.

Дәрес тибы: гомумиләштереп кабатлау.

Методлар:  презентация карау, әңгәмә, индивидуаль эш,  төркем   белән   эш, бирелгән тема буенча   иҗади язма эш, тестлаштыру.

Җиһазлау: компьютер презентациясе ”Сыйфат сүз төркемен кабатлау”, тест сораулары, аудиоязма.

Дәрес барышы:

I Оештыру моменты.

 Укучыларда уңай психологик халәт булдыру, эшләргә теләк уяту.

Укытучы: Исәнмесез, укучылар. Татар теле дәресебезне башлыйбыз.

Укучылар, әйдәгез, дәресебезне башлаганчы, дәрестә эшләү, утыру кагыйдәләрен искә төшерик.

· Үз урыныңда авышмыйча дөрес итеп утыр.

· Дәрескә күңел сал.

· Сораган сүзне дөрес аңлап, ачык тавыш белән җавап бир.

· Укытучының һәр сүзен мәхәббәт белән үтә.

· Рәхмәт, укучылар. Укучылар, беләсезме, бөек галимебез Риза Фәхретдин “Бала күңеле ак кәгазь кебек чиста, аңа ни язсаң шул уелып кала,”- дигән. Мин аның сүзләре белән килешәм, дөрестән дә, сезнең эчке дөньягыз язылмаган, сызгаланмаган, буялмаган ак кәгазь кебек. Сезгә бары тик өлкәннәр сүзен тыңлап, укытучылар биргән белемнәрне, тәрбия әхлакларын шунда язып барырга гына кирәк. Сез шуңа әзерме? 

    II. Белемнәрне актуальләштерү

· Укучылар, сезгә өй эшенә нинди бирем бирелгән иде?

· Танылган шагыйребез Фәтих Кәрим иҗатындагы шигырьләрне, поэмаларны, җырларны барларга,   аларда кулланылган сыйфатларны табарга.

Берничә укучыдан өй эше укытыла.

Дәреснең темасын, максатын җиткерү.
       Нәзирә Яппарова  язмасында “Тамчылы гөл ” ( Ф. Кәрим сүзләре, Н. Яппарова көе ) җыры яңгырый.

· Укучылар, әйтегез әле, бу җыр кем сүзләренә язылган дип уйлыйсыз?

· Фәтих Кәрим.
· Җыр нинди?

· Матур, моңлы.

· Сез яңа гына әйткән сүзләр нинди сүз төркеменә карый?

· Сыйфат сүз төркеменә.

· Димәк, без дәрестә нинди темага сөйләшербез?

· Сыйфат темасына.

- Теоритик материалны кабатлау өчен безгә нинди лексик тема ярдәм итәр икән. Тактадагы теманы укыйк әле. “Көчле халыкның батыр баласы”. 

· Укучылар, бүгенге дәрескә безгә күчтәнәч итеп,  Фатих Кәрим үзенең гомер китабын җибәргән. Әлеге китап битләрендә аның тормыш һәм иҗат юлына кагылышлы мәгълүматләр бар. Без сезнең белән сыйфат сүз төркеме турында өйрәнгәннәрне гомумиләштереп кабатлау барышында танылган шагыйребезнең  тормыш һәм иҗат юлы белән дә танышырбыз. 

 Сыйфат сүз төркемен кулланып, дәресның лексик темасына бәйләп,  үз төркемнәрегезгә исемнәр уйлагыз.

Беренче төркем: “Талантлы”. Икенче төркем: “Көчле”

III. Кабатлау, ныгыту. (сыйфат турында белгәннәрне искә төшерү

Слайд №1-4

· Сыйфат нәрсәне белдерә?Сыйфат нинди сорауларга җавап бирә?

· Сыйфат предметның нинди билгеләрен белдерә?

· Сыйфатның төрләнеше турында ниләр беләсез?

· Нәрсә ул сыйфатланмыш?

· - Әйе, дөрес, балалар. Җавапларыбызның дөреслеген тикшереп алыйк.(слайдлар буенча тикшерү.)

· Укучылар, Фатих Кәримнең гомер китабы битләренә күз салыйк әле.  
                                         Слайд № 5-10

· Әлеге җөмләләрне укып, сыйфатларның дәрәҗәләрен билгеләгез.

Интерактив тактада: 1.  Фатих Кәрим 1909 нчы елның 9 нчы гыйнварында Ает авылында заманы өчен укымышлы саналган мулла гаиләсендә унберенче- төпчек бала булып дөньяга килә. Үз авылында мәдрәсәдә укый. Абыйсы шагыйрь Ярлы Кәрим, әтисе, апасы да шигърият яраталар, үзләре дә шигырьләр чыгаралар. Сигез яшьтән әтисез калып, балалар йортында тәрбияләнгән. Ф. Кәрим заманы өчен дини, укымышлы гаиләдә үсә.
2. Халыкка Фатих ага  берсеннән-берсе матурырак шигырьләре, җырлары белән таныла.

3. Балачактан ук дөм сукыр булган әтисеннән кала  бүтән гаилә членнары игенчелек белән шөгыльләнгән.
4. Зәңгәрсу күкле, җиләс һавалы, талантларга бай туган ягы егетне  илһамландыра, шигырь иленә илтә.

· Әлеге җөмләләрне укып, асыл һәм нисби сыйфатлар турында сөйләгез.

1. Әниләре Гөльямал да аз сүзле. Тыйнак, уңган хатын булган. Бөтен өй мәшәкатьләре, йорт эшләре аның җилкәсенә төшкән. Еш чирләгән. Шуңа карамастан, һәрвакыт киң күтәренке күңеллелек саклаган, эшне җырлап кына башкарган. Балалары да аның моңлы тавышын тыңларга яратканнар.
2. Аны Коми якларындагы төрмәгә җибәрәләр. Төрмәдә утырганда да, ул иҗат итүдән туктамый. Шигырьләрен күңелендә ятлап саклый. Мөмкинлек булу белән, Хәсән Туфан кебек, папирос кәгазенә вак-вак хәрефләр белән язып, кием җөйләренә яшереп тота.
 2. - Сыйфатларның ясалышы.
1. Көзге таңның зәңгәр яктысында,

    Йомшак аксыл томан үтәли,

    Казан күренә, Казан!

    Җырлар чәчәгемнең түтәле.  (Ф. Кәрим. “Икенче җыр”)

 2. Тирән окопта каршылыйм
      Икенче язны;

     Язгы таңда безнең якка

      Кайта кыр казы. (Ф. Кәрим. “Кыр казы”)
4. Фатих Кәримнең  җырларын талантлы җырчылар башкаруында тыңлаганнан соң,  зур-зур залларда яңгыраган алкышларны бергә тупласаң, Ниагара шарлавыгына тиң кодрәтле ташкын-күкрәү хасил булыр иде. 
5. Казан утлары” журналының 1957 нче елның 1 нче санында басылып чыккан мәгълүматтан өзек.: “ Матрос Мөбин Давыдов тарафыннан алып барылган дәвамлы һәм ныклы эзләнүләрдән соң, 1945 нче елның 19 нчы февралендә Бөек Ватан сугышында Кенигсберг шәһәрен һәм крепостен штурмлау вакытында батырларча һәлак булган танылган татар шагыйре, лейтенант Фатих Кәрим күмелгән урын табылды....”

 -  Исемләшкән сыйфатларны табыгыз.

 Фәтих Кәримдә  саллылык һәм таләпчәнлек көчле: ул әйтсә, аны тыңларга туры килә иде.
Талантлының таланты югалмас.
Кадерлебез Фатих Кәримнең тууына  быел 114 ел булды. 
· Әлеге җөмләләрдә сыйфатлар җөмләнең кайсы кисәге булып килгәннәр?

1. Бездә хәзер ямьле яздыр, иркәм
Көн кояшлы, төннәр айлыдыр,

Идел буендагы бакчаларда

Сыерчыклар ярсып сайрыйдыр (Ф. Кәрим  “Бездә яздыр”)
2. Киң Иделнең серле гөрләве

    Тын талларны сыйпап уята,

    Яңа бер көч белән кузгата

    Сагыш ялкынының дөрләвен  (Ф. Кәрим. “Аның җыры”)
3. Бәлки, бу хат соңгы хатым булыр,

     Иң дәһшәтле утка керәмен,

     Шулай була калса, кояшны да

     Бүген соңгы тапкыр күрәмен.(Ф. Кәрим “Ватаным өчен”)

Бергәләп сыйфатка морфологик анализ ясау тәртибен искә төшерү.
                                              Слайд №11

Карточкалар  белән эш. Төркемнәргә карточкалар бирелә.

1 нче төркемгә карточка. 
Сугыш ахырында  шагыйрь Казанда була. Республика җитәкчеләре аңа тылда калырга мөмкинлек бирә, чөнки яу кырында талантлы кадрлар чиксез күп кырыла.

2 нче төркемгә карточка. Шагыйрь карлы-бозлы окопларда, пулялар яңгыры астында, миналар, бомбалар шартлаганда кулындагы коралы һәм каләме белән үзенең корыч характерлы булуын раслый. Сугыш чоры-аның иҗатының иң югары ноктасы. 

2 сыйфатка морфологик анализ ясау. Ике укучыны такта янына чакыру.

Контроль: такта янындагыларны тикшерү.

                                         Физминут Слайд№ 11
Төркемнәрдә иҗади эш. –  Синквейн алымы кулланып, иҗат итеп алыйк.

Мин сезгә үзем төзегәнне укып күрсәтәм.

Фатих Кәрим

Көчле, талантлы.

Иҗат итә, көрәшә, яңа үрләр ала.

Аның иҗатына гашыйкбыз.

Талант.


Төркемнәрдә бергәләп язалар.
Контроль: Текстлар әзер. Танышып үтик. 
·  Бик матур иҗат җимешләре туган.Татар теленең сүз байлыгы чиксез шул.  
Төркемнәрнең эшләренә бәя бирү.                                                      

· Теоретик белемнәрне гамәлдә ничек кулланырсыз икән, тест ярдәмендә тикшереп үтик әле. (Тест өләшү, укучылар индивидуаль рәвештә эшлиләр).                                 

                                         Тест.
1.Бу сыйфатлар предметның нинди билгесен белдерә: ачы, тәмле, төче.

а) төс                 б) тәм                  в) форма         г) холкын
2.Бу сыйфатлар нинди дәрәҗәдә: бик уңган, кып-кызыл, иң кечкенә.
а) гади     б) чагыштыру         в) артыклык        г) кимлек

3. Бу сыйфатлар нинди җөмлә кисәге булып килгән: Бүлмә якты. Төн караңгы.

а) ия            б) хәбәр                 в) аергыч              г) хәл

4. Бу сыйфатлар нинди җөмлә кисәге булып килгән: Әлфия матур бии. Алмаз җитез атлый.

а) ия               б) хәбәр                 в) аергыч                г) хәл

5.Бу сыйфатлар нинди җөмлә кисәге: Ямьле җәй җитәр. Аяз көннәр тора.

а) ия         б) хәбәр                 в) аергыч                      г) хәл  

6.Бу сыйфатлар ясалышы ягыннан нинди: кояшлы көн, язгы иртә, күңелсез чак, кисек бау.

а) тамыр      б) ясалма             в) кушма            г) парлы

7.Бу сыйфатлар ясалышы ягыннан нинди: уенлы-көлкеле кичә, иләс-миләс уй, зур-зур шәһәрләр.

а) тамыр     б) ясалма           в) кушма           г) парлы
8. Бу сыйфатлар ясалышы ягыннан нинди: эчпошыргыч фильм, беркатлы кеше, эчкерсез бала.
а) тамыр         б) ясалма            в) кушма                   г) парлы

9. Нисби сыйфатларны табыгыз.

а) аю өне      б)  яшел чирәм      в) кыю кыз               г) ак кар

10. Сыйфат нәрсәне белдерә

а) предметны    б) эш-хәрәкәтне   в) предметның билгесен     г) хәлне 

                                                  Слайд №18 
 Контроль: тестның дөреслеген тикшереп үтик:

1. – в                                     “5”-   10 балл       

2. – в

3. – б                                     “4”  -7-9 балл

4. – г

5. – в                                     “3”-  4-6 балл

6. – б

7. – г                                      “2”- 3тән түбән балл 

8. – в

9. – а

10. - в

Эшләрне бер-берсе белән алмашып тикшерәләр. 

Һәр дөрес җавап өчен 1 балл. Шулай итеп, әгәр сезнең 10 балл булса “5” була.

IV.Йомгаклау.

- Укучылар, дәресебез ахырына якынлаша. Безнең бүгенге дәресебез сезнең өчен нәрсә белән әhәмиятле? 

Хәзер үзегезнең дәрестәге эшчәнлегегезгә бәя бирегез. (Һәр укучыга үзбәя карточкасы таратыла)

                                                              Үзбәя.

6нчы сыйныф. Исемем: ______________

	Мин бу дәрестә актив катнаштым
	балл

	
	

	Биремнәрне үтәгәндә үземнән өлеш керттем
	

	Мин сыйфатка морфологик-синтаксик анализ ясый беләм
	

	Сөйләмем дөрес һәм тулы булды
	

	Сыйфатларны  сөйләмдә дөрес итеп куллана беләм
	


Һәр пунктка берешәр баллдан.

V. Өй эше.     Слайд №19
“Көчле халыкның батыр баласы” темасы астында, сыйфатлар кертеп, кечкенә генә хикәя төзегез. Хикәягездә үзегезнең бүгенге  дәрестә белгәннәрегез дә чагылыш тапсын.
“Көчле  халыкның батыр баласы” темасына презентация ясарга. Барыгызга да катнашуыгыз өчен рәхмәт. Сау-сәламәт булыгыз.
